Covid-19: Laat jou hiér binne minute toetsArgieffoto ter illustrasie van ‘n inry-toetsstasie. (Foto: Wilfredo Lee, AP) “Dit neem langer om die vorm in te vul as om getoets te word.” Só het Moonira Mullah van Mullah Laboratoriums Dinsdag aan Maroela Media verduidelik oor hoe doeltreffend daar te werk gegaan word by ŉ inry-toetsdiens. Hier kan pasiënte binne enkele minute vir die nuwe koronavirus getoets word, sonder om hul motors te verlaat. Dit is net nog ŉ poging om die verspreiding van die virus te bekamp. Suid-Korea het vroeër vanjaar lof vanuit talle oorde ontvang nadat dié land in Februarie inry-toetsstasies begin oprig het om soveel moontlik mense vir Covid-19 te laat toets. Suid-Afrika volg nou dié land se voorbeeld met verskeie inry-toetsstasies in die meeste provinsies. Pasiënte moet egter deur ŉ dokter verwys word om by so ŉ stasie getoets te kan word. Mullah Laboratoriums is betrokke by die toets van pasiënte by agt van die noodlenigingsgroep Gift of the Givers se inry-toetsstasies. Volgens Mullah kos ŉ toets by Gift of the Givers se inry-toetsstasies R700 stuk. Sy verduidelik dat dit hulle sowat twee minute neem om ŉ monster by ŉ pasiënt te neem. Die diensteverskaffer stuur dan die monsters na ŉ laboratorium om getoets te word. Pasiënte kan verwag om sowat 24 tot 48 uur vir hul toetsuitslae te wag. Argieffoto ter illustrasie van ‘n inry-toetsstasie. (Foto: Wilfredo Lee, AP) Mullah sê die inry-toetsdiens is nie net ŉ vinnige en doeltreffende manier om pasiënte vir Covid-19 te toets nie, maar ook baie veilig. Volgens Mullah is dit baie belangrik vir Mullah Laboratoriums om die gemeenskap te dien en sy deel by te dra om die kurwe te help afplat en blootstelling aan die virus te verminder. Gift of the Givers se inry-toetsstasies is geleë by Mayfair Wes en Wits in Johannesburg, Roshnee naby Vereniging, Jewelstraat in Pretoria, Ahmed Al Kadi-hospitaal in Durban, Midlands Medical Centre in Pietermaritzburg, MD24 in Shelley Beach en Momentum Metropolitan Life in Kaapstad. Ander diensteverskaffers soos Ampath en Dischem is ook betrokke by inry-toetsdienste. Herald Live berig die patologiediens Ampath Laboratoriums doen sedert verlede maand inry-toetse by verskeie toetsstasies, onder meer by sy tak in Pickeringstraat in Port Elizabeth in die Oos-Kaap. Die apteekgroep Dis-Chem het op sy beurt inry-toetsstasies by nege van sy apteke oor die land, insluitend Namibië aangekondig. Pasiënte moet by dié toetsstasies inry, registreer en R850 betaal om vir Covid-19 getoets te word. Toetsresultate is ook binne 24 tot 48 uur beskikbaar. Lizeth Kruger, ŉ bestuurder van Dis-Chem, het aan eNCA gesê kontak word tot die minimum beperk aangesien pasiënte nie uit die motor hoef te klim om getoets te word nie. Argieffoto ter illustrasie van ‘n inry-toetsstasie. (Foto: Wilfredo Lee, AP) Ander inry-toetsstasies: Gauteng Die ingang van die Wanderers-krieketstadion in Illovo, Johannesburg Die Morningside-inry-stasie by Rivoniaweg 173 in Johannesburg Die Alberton-inry-stasie by Clintonweg 60 in Alberton Die Lancet Corner Depot-inry-stasie op die hoek van Napier- en Mentonstraat in Richmond, Johannesburg Die Rosebank Lancet-inry-stasie by Sturdeeweg 8 in Johannesburg Die Bellstraat Depot-inry-stasie op die hoek van Bell- en Shannonstraat in Noordheuwel, Krugersdorp Die Oberholzer Depot-inry-stasie by Van Zijl Smitstraat 54 in Oberholzer, Carletonville Die Eugene Marais-inry-stasie by Vyfde Straat 663 in Les Marais, Pretoria Wes-Kaap Die inry-stasie by Mediclinic Cape Gate in Kaapstad Die inry-stasie by die parkeerterrein van die Kingsbury-hospitaal in Wildernessstraat in Claremont, Kaapstad Die inry-stasie by Smartsurv House in Century City, Kaapstad Die inry-stasie by die DeBakke-parkeerterrein in Mosselbaai KwaZulu-Natal Die inry-stasie by Carlislestraat 73, Durban Vrystaat Die Westdene-inry-stasie by President Steynweg 66 in Bloemfontein Limpopo Die inry-stasie by Groblerstraat 44A in Polokwane